Potkraj listopada politička scena bit će bogatija za još jednu stranku. Bivša SDP-ova ministrica Mirela Holy osniva stranku Održivi razvoj Hrvatske, skraćeno Orah.

Zašto baš Orah?

Odlučili smo se za taj naziv jer ga se može zgodno eksploatirati u marketinškom smislu. Orah je silno održiva biljka. Sve od stabla, lista, ploda pa čak i ljuske ploda iskoristivo je. Koristi se kao hrana, u građevini, industriji, kozmetici... I mi ćemo to iskoristiti, i na našoj web-stranici poigrati se time. Čak ćemo objavljivati recepte od oraha. Bit će zanimljivo. Nešto drugačije.

Program stranke je gotov. Za što će se Orah zalagati?

Važnost dajemo gospodarskom razvoju, pitanjima društvene pravde i ljudskih prava te zaštiti okoliša. Ta tri segmenta treba dobro izbalansirati. Stranka će snažno poticati razvoj regija. Mi smo Hrvatsku podijelili u četiri regije – istočnu, središnju, južnu i zapadnu – i za svaku odredili one ključne gospodarske djelatnosti koje proizlaze iz same logike te regije. Treba poštovati strukturu stanovništva, njihovo obrazovanje, strukturu nezaposlenih i, naravno, prirodne predispozicije. U prvoj godini fokus će biti na gospodarstvu, što je logično s obzirom na situaciju. I nećemo kao HDZ kriti svoj gospodarski program da nam ga drugi ne bi ukrali. Želimo biti partneri Vladi jer nam je u interesu da se naši programi realiziraju.

Kad već spominjete partnerstvo s Vladom, s kime biste sve pristali koalirati?

Teško se može zamisliti koalicija Oraha i nekih konzervativnih i nazadnih stranaka. No, u trenutku dok stranka nije formirana, o koalicijama je neozbiljno razgovarati.

Kojim biste vi projektima izvukli zemlju iz krize?

Kroz koncept samoodrživosti veću energiju treba preusmjeriti prema izgradnji energetske infrastrukture i proizvodnji energije i hrane. Tu ne mislim samo na obnovljive izvore energije. Hrvatskoj je potrebna i takozvana velika energetika. A u Orahu smatramo da ona treba biti usmjerena prema plinskim termoelektranama. Primjerice, u Dalmaciju je došao plinovod, ali prodaja priključaka kućanstvima ne ide lako, a problem je i što nedostaje jedan veliki potrošač na trasi. Izgradnjom jedne termoelektrane na plin, jačine od 400 do 500 megavata povećala bi se iskoristivost, a višak toplinske energije mogao bi se koristiti u poljoprivredne svrhe.

Tko su ljudi u stranci?

Uži krug osnivača, dakle onih koji su bili snažno uključeni u proces izrade Programa i Statuta, čine ljudi, njih desetak, koji uživaju moje veliko povjerenje i u čije sam se ljudske vrijednosti i kvalitete osobno imala prilike uvjeriti. Drugi dio ljudi javio se sam. Od trenutka kada sam rekla da se ide u novi politički projekt, javilo mi se puno ljudi, što mailom, što telefonom, a neki od njih pokazali su i veliku dozu entuzijazma. Riječ je o ljudima iz svih krajeva Hrvatske, od sveučilišnih profesora do poljoprivrednika, nezaposlenih... Neki su javnosti poznati otprije. No o imenima ne bih prije osnivačke skupštine.

Ne primate valjda sve? Koji su kriteriji?

Sadržaj Programa mora biti kompatibilan sa stavovima članova. To je temeljni kriterij. Statutom smo, osim ispunjavanja pristupnice, predvidjeli i prilaganje tzv. motivacijskog pisma. Budući članovi morat će navesti motive zbog kojih se žele učlaniti te opisati kako vide svoj aktivizam u stranci. Novost je i motivacijsko razdoblje od godinu dana za članove po uzoru na britanske laburiste. Time ćemo omogućiti ljudima da se profiliraju, pokažu u čemu su dobri. Svi će tijekom te godine voditi svoj dnevnik aktivnosti i sve će ući u njihov stranački životopis.

Kažete da ćete biti drugačiji. Što novo donosite?

Cijeli niz velikih novina u smislu demokratizacije unutarstranačkih procesa. Mogu reći da ćemo nabijati tempo drugima, pogotovo velikim strankama. Tražit ćemo puno veću odgovornost svih članova, a u statut smo ugradili obvezu paritetne demokracije pa će kod kreiranja listi i u svim tijelima stranke biti jednak broj žena i muškaraca.

Ženama je u politici teže. Ako ništa, lakše odlete s funkcija i iz stranaka.

Pravila igre u hrvatskoj politici nisu jednaka za muškarce i žene. Čitav je niz primjera u kojima je razotkriveno licemjerje "velikih dečki" politike u ovom pogledu. Premijeru je jednom prilikom izletjelo da će se "zaboraviti da ste žena" ako "budemo odlučne, hrabre i sl." Šteta što ga vlastita praksa demantira. Kada ste sudionik boys cluba i "na liniji" sa šefom, neće vam se dogoditi ništa ili ćete proći samo s packom.

Prvi vam je test na proljeće. Idete na izbore za Parlament EU. Vidite li sebe u Parlamentu EU?

Nemam takvih ambicija. Mene zanima nacionalna politika. Da sam htjela u Parlament EU, mogla sam preko SDP-a.

U kakvim ste odnosima sada sa svojim bivšim kolegama iz SDP-a?

U dobrim smo odnosima. Razišli smo se kao ljudi.

Sigurno računate na dio SDP-ovih birača?

Ne dijelim birače na one od SDP-a i HDZ-a. Svi ljudi su samostalni u odlučivanju.

Veći dio biračkog tijela je klizni, a ne treba smetnuti s uma da jako velik broj ljudi ne izlazi na izbore.Ti ljudi, kojima se politika gadi, velik su politički potencijal. Oni čekaju opciju koja je drugačija, osobito po pitanju vjerodostojnosti. Kada nešto obećate i na nečemu gradite izborni program, to onda ne smijete raditi s figom u džepu.

S obzirom na to da ste zadržali saborski mandat osvojen sa SDP-om, Orah će biti i parlamentarna stranka. Jeste li već razgovarali s kojim od zastupnika?

Razgovarala jesam, ali ništa nije dogovoreno. Ne planiram vrbovati zastupnike.

Što ako Orah na kraju ipak ne postigne rezultat?

Ne bojim se neuspjeha. To je dio života. Nije sramota ne uspjeti. Više me zabrinjava mogućnost da stranka ne bude odgovorna i vjerodostojna u slučaju izbornog uspjeha. Politika su ljudi, a ljudi su, nažalost, često slabi, prevrtljivi i pohlepni.

>>'Na pismima u kojima mi se prijetilo smrću pronađen ženski DNK'